**Robert Toru Kiyosaki** (\* 8. apríl 1947, Hilo, Havaj, USA) je americký spisovateľ a podnikateľ japonského pôvodu. Preslávil sa motivačnými knihami na témy podnikania, investovania a ekonomiky, založil spoločnosť Rich Dad Company. Venuje sa problematike ekonomiky, baby boomerov a problémom moderného kapitalizmu.

Životopis
---------

### Mladosť

Narodil sa 8. apríla 1947. Vyrastal v rodine japonských prisťahovalcov. Ako mladý prejavoval záujem o naberanie finančnej gramotnosti, už 8 ročný pravidelne navštevoval otca svojho priateľa, ktorý ho učil o podnikaní. Počas štúdia na základnej škole bol podpriemerným študentom. Po skončení štúdia na základnej škole navštevoval Hilo High School. Následne po jej dokončení študoval na Hilskej Univerzite.

### Kariéra v armáde

Po ukončení štúdia na Hilskej Univerzite bol nútený rozhodnúť sa ako pokračovať. Rozhodol sa vstúpiť do armády. Bol pilotom v námorníctve a bojoval vo Vietnamskej vojne. Vstup do armády považoval za výborné rozhodnutie. Odôvodňuje to tým, že lekcie o disciplíne a tvrdej práci, ktoré mu boli podané počas výcviku transformoval do svojho podnikateľského života. Tvrdí že bez týchto lekcií by nikdy nebol úspešným podnikateľom.

### Začiatky s podnikaním

Po odchode z armády stál pred rozhodnutím lietať pre aerolínie alebo začať podnikať. Vplyvom „Bohatého otca" (otca jeho kamaráta, ktorý Roberta Kiyosakiho v jeho mladosti vzdelával v oblasti finančníctva) sa rozhodol pre dráhu podnikania.

#### Práca v Xerox Corporation ltd.

Zamestal sa v Xerox Corporation, pretože sa potreboval naučiť predávať predmety. Popisuje svoj strach z odmietnutia predaja, ktorý mu ničil jeho ambície. Pomocou tejto voľby mal úmysel tento strach prekonať vybudovaním postačujúceho sebavedomia.

#### Predaj peňaženiek

Jeho prvým krokom v podnikaní bola výroba nepremokavých nylonových peňaženiek určených pre surferov. Zaznamenával na trhu dopyt, avšak pochybenia a nedostatočné skúsenosti spôsobili to, že biznis Roberta Kiyosakiho takmer zbankrotoval. Robert Kiyosaki sa rozhodol, že biznis nenechá zbankrotovať a firmu prerobí. V tomto období bol podvedený jeho spoločníkmi, spoluzakladateľmi jeho firmy, ktorí odcudzili firemný kapitál. Kiyosaki podnik prerobil, získal licencie na výrobu peňaženiek s tematikou metalových skupín. Idea bola úspešná, avšak rýchlo sa dostal do komplikácií. V podnikaní bojoval proti falzifikátom jeho výrobkov, ktoré boli omnoho lacnejšie a dostupnejšie. Počas jeho podnikania nadobudol niekoľko ďalších iniciatívnych nápadov na produkty, ktoré avšak neuplatnil. Prestal s podnikaním pre zlé zaobchádzanie s pracovníkmi u dodávateľov materiálov pre jeho firmu a kvôli faktu, že predaje falzifikátov jeho licencovaných peňaženiek prevýšili predaje jeho originálov a nebol takmer vôbec konkurencieschopný a ziskový.

#### Rich Dad Company

Po ukončení podnikania s peňaženkami sa rozhodol vyučovať finančnú gramotnosť prostredníctvom kníh. Založil Rich Dad Company (Spoločnosť bohatého otca) a začal vzdelávať verejnosť. Okrem jeho knižných titulov tvoril taktiež stolové a online hry. Účelom bolo naučenie jednoduchých riešení problémov s financiami, napr.: Cashflow 101, či Cashflow 202. Medzi jednotlivcami vznikajú tzv. cashflow kluby, kde hráči hrajú tieto hry.

Knižné diela
------------

Kiyosaki v roku 2006
### Vyučovanie finančnej gramotnosti

Vo svojich knihách nabáda k rozširovaniu finančnej gramotnosti, resp. svojho „finančného IQ". Knihy sú typické jednoduchými lekciami. Jednoduché opisovanie finančníctva autorom je často kritizované finančníkmi a kritikmi literatúry, napríklad médiom CBC.

#### Bohatý otec, chudobný otec

Po založení Rich Dad Company debutoval v roku 1997 svojou knihou *Bohatý otec, chudobný otec* (angl. *Rich dad, poor dad*). Kniha sa v priebehu týždňa preslávila a stala sa bestsellerom. Kiyosaki sa stal obľúbeným u verejnosti. Rozpútal kontroverziu napríklad tvrdením toho, že dom je pasívum a za štandardných okolností nemôže byť aktívom. S jeho tvrdeniami nesúhlasí mnoho bankárov a realitných maklérov.

#### Cashflow Kvadrant

Kniha Cashflow kvadrant opisuje ideálne narábanie s financiami očami autora. Autor predstavuje Cash Flow (peňažný tok), čo je vzťah medzi pasívami a aktívami. Poníma, že aktíva by mali prevyšovať pasíva a týmto krokom sa jednotlivec, či právnický subjekt priblíži k tzv. finančnej slobode. Jednotlivec podľa autora dokáže nadobudnúť finančnú nezávislosť tým, že si naakumuluje prostriedky, ktoré mu pridávajú pravidelný pasívny príjem. Autor ďalej vysvetľuje svoje myšlienky o tom, ako nechať druhých ľudí pracovať pre vás tak, aby vám generovali zisk. Literárni kritici a iní finanční guru túto myšlienku odsudzujú ako nehumánnu a neúctivú voči pracujúcim.

Cashflow Kvadrant E- Zamestnanec, S- SZČO, B- Biznis, I- Investovanie
#### Ďalšie tituly

Po prvých tituloch napísal ďalších viac ako 30 kníh, z ktorých je niekoľko preložených aj do slovenského jazyka. Medzi najvýznamnejšie tituly patria napr.: *Fake*, *Proroctvo bohatého otca* a *Zvýšte svoje finančné IQ*. V jeho dielach sa dominantne venuje menám, ekonomickým problémom jednotlivcov, štátov a podnikov. Viac ako 10 rokov v knihách a na sociálnych sieťach predpovedá neodvratný celosvetový finančný krach.

##### Známe tituly Roberta Kiyosakiho preložené do slovenského jazyka

* *Bohatý otec, chudobný otec*
* *Cashflow kvadrant*
* *Biznis pre 21. storočie*
* *Proroctvo bohatého otca*
* *Prečo jednotkári pracujú pre trojkárov a dvojkári pre štát*
* *Fake*
* *Čo je dôležitejšie ako peniaze*
* *Kapitalistický manifest*
* *8 lekcií z oblasti armády pre podnikateľov*
* *Nefér výhoda*

### Tituly písané s Donaldom Trumpom

Okrem titulov ktoré písal sám napísal aj dve knihy spolu s Donaldom Trumpom. V spoločných knihách navzájom informujú o problematike trhu. Opisujú aj zlý prístup spoločnosti k podnikaniu a financiám. Tvrdia napríklad, že ľudia chcú rýchlo zbohatnúť a vidina rýchleho bohatstva likviduje ich podnikateľského ducha. Kolektív autorov informuje aj o využívaní financií jednotlivcov na trhu a o menách. Ďalej je predmetom kníh aj filozofia podnikania.

#### Tituly Roberta Kiyosakiho, na ktorých kooperoval s Donaldom Trumpom

* *Prečo chceme, aby ste boli bohatí*
* *Midasov dotyk*

Súčasné pôsobenie a názory
--------------------------

### Mediálna činnosť

Kiyosaki v roku 2017
Robert Kiyosaki organizuje webináre, prostredníctvom sociálnych sietí šíri svoje posolstvá a názory. V poslednej dobe (k 18.10.2022) šíri názory na vyhrotené situácie v oblasti ekonomiky. Založil tzv. Rich Dad Rádio, kde jeho posolstvá šíri verejnosti.

### Politické angažovanie

V roku 2016 podporoval v prezidentských voľbách USA Donalda Trumpa. V poslednom roku (2022) kritizuje amerického prezidenta Joea Bidena. Tohto politika považuje za nekompetentného, taktiež za neschopného riešenia základných otázok americkej existencie. Ďalším dôvodom pre kritizovanie Joea Bidena zo strany Roberta Kiyosakiho je aj Executive Order 14067. Kiyosaki predpovedá, že tento služobný príkaz amerického prezidenta Joea Bidena disponuje potenciálom na zničenie amerického a zároveň celosvetového kapitalizmu.

Referencie
----------

1. ↑  KIYOSAKI, Robert. *Why We Want You To Be Rich*. 1. vyd. New York : Plata Publishing, 2006. ISBN 978-1612680910. S. 40-80.
2. ↑  KIYOSAKI, Robert. *Robert Kiyosaki is the New York Times best-selling author* [online]. Rich Dad | Financial Education & Coaching for Everyone, 2014-12-12, [cit. 2022-10-17]. Dostupné online. (po anglicky)
3. ↑  KIYOSAKI, Robert. *How to Survive the Coming Baby Boomer Retirement Crisis* [online]. Rich Dad | Financial Education & Coaching for Everyone, 2014-06-10, [cit. 2022-10-17]. Dostupné online. (po anglicky)
4. 1 2  KIYOSAKI, Robert. *Rich Dad Poor Dad: What the Rich Teach Their Kids About Money That the Poor and Middle Class Do Not! by Robert T. Kiyosaki*. 2. vyd. New York : Plata Publishing, 1997. ISBN 9781612680019. S. 19-23.
5. ↑  TRUMP, Donald; KIYOSAKI, Robert. *Midas Touch*. 3. vyd. New York : Plata Publishing, 2012. ISBN 9780744578201. S. 123.
6. ↑  KIYOSAKI, Robert. *8 Lessons in Military Leadership for Entrepreneurs*. 1. vyd. New York : Plata Publishing, 2015. ISBN 9781491583876. S. 38.
7. ↑   *A Marine For Life - Interview with Robert T. Kiyosaki | ZenBusiness Inc* [online]. ZenBusiness Inc. 2014-01-24, [cit. 2022-10-18]. Dostupné online. (po anglicky)
8. ↑  KIYOSAKI, Robert. *8 Lessons in Military For Entrepreneurs*. 1. vyd. New York : Plata Publishing, 2015. ISBN 9781491583876. S. 45.
9. 1 2 3  KIYOSAKI, Robert. *Zvýšte svoje finančné IQ*. 1. vyd. Bratislava : Motýľ, 2009. ISBN 978-80-89199-88-4. S. 171-200.
10. ↑  KIYOSAKI, Robert. *Rich Dad, Poor Dad*. 1. vyd. New York : Plata Publsihing, 1997. ISBN 1612680011. S. 180.
11. ↑  KIYOSAKI, Robert. *Zvýšte svoje finančné IQ, starajte sa o svoje peniaze*. 1. vyd. Bratislava : Motýľ, 2009. ISBN 978-80-89199-88-4. S. 132.
12. ↑  FARRINGTON, Robert. *The Ultimate Hypocrite: Robert Kiyosaki and His Company's Bankruptcy* [online]. The College Investor, 2012-10-17, [cit. 2022-10-17]. Dostupné online. (po anglicky)
13. ↑   *Cashflow 101* [online]. BoardGameGeek, [cit. 2022-10-18]. Dostupné online. (po anglicky)
14. ↑   Robert Kiyosaki - cashflow-club-bayern.de. *cashflow-club-bayern.de*. Dostupné online [cit. 2022-10-19]. (po nemecky)
15. ↑  STAFF, A. O. L.. *Robert Kiyosaki taken down by CBC* [online]. www.aol.com, [cit. 2022-10-18]. Dostupné online. (po anglicky)
16. ↑  GALLO, Nick. *Rich Dad, Poor Dad Review: Best and Worst Advice (2022)* [online]. 2021-08-03, [cit. 2022-10-18]. Dostupné online. (po anglicky)
17. ↑   *Is Robert Kiyosaki a Fraud? Examining the Evidence* [online]. 2022-07-22, [cit. 2022-10-18]. Dostupné online. (po anglicky)
18. ↑  KIYOSAKI, Robert. *Cashflow Kvadrant*. 3. vyd. Bratislava : Motýľ, 1998. ISBN 978-80-8164-184-8.
19. ↑  KIYOSAKI, Robert. *Rich Dad Fundamentals: The CASHFLOW Quadrant* [online]. Rich Dad | Financial Education & Coaching for Everyone, 2011-06-14, [cit. 2022-10-18]. Dostupné online. (po anglicky)
20. ↑  KIYOSAKI, Robert. *Proroctvo Bohatého Otca*. 1. vyd. Bratislava : Motýľ, 2012. ISBN 678-80-8164-023-0 Chybné ISBN.
21. ↑   *Robert T. Kiyosaki - Vydavateľstvo Motýľ* [online]. www.vydavatelstvomotyl.sk, [cit. 2022-10-18]. Dostupné online.
22. ↑  THRIFTBOOKS. *Robert T. Kiyosaki Books | List of books by author Robert T. Kiyosaki* [online]. ThriftBooks, [cit. 2022-10-18]. Dostupné online. (po anglicky)
23. ↑  KIYOSAKI, Robert. *FAKE, Fake Teachers, Fake Assets, Fake Money*. 1. vyd. New York : Plata Publishing, 2019. ISBN 978-1-61268-109-2. S. 140-143.
24. ↑   *Why We Want You To Be Rich* [online]. www.goodreads.com, [cit. 2022-10-18]. Dostupné online.
25. 1 2  TRUMP, Donald; KIYOSAKI, Robert. *Midas Touch*. 1. vyd. New York : Plata Publishing, 2012. ISBN 978-1612680958.
26. ↑  KIYOSAKI, Robert. *Transform your life with Rich Dad Investing Classes!* [online]. Rich Dad | Financial Education & Coaching for Everyone, 2015-01-06, [cit. 2022-10-18]. Dostupné online. (po anglicky)
27. ↑   *The Rich Dad Channel - YouTube* [online]. www.youtube.com, [cit. 2022-10-18]. Dostupné online.
28. ↑  KIYOSAKI, Robert. *The latest events and seminars for Robert and Kim Kiyosaki* [online]. Rich Dad | Financial Education & Coaching for Everyone, 2019-10-10, [cit. 2022-10-18]. Dostupné online. (po anglicky)
29. ↑  WILES, Russ. *Phoenix ‘Rich Dad’ author foresaw, still supports Donald Trump’s candidacy* [online]. The Arizona Republic, [cit. 2022-10-18]. Dostupné online. (po anglicky)
30. ↑  ADMIN. *2022 - Investment Expert Criticizing Putin: Gold and Be Safe With It! - News Text Area* [online]. 2022-03-03, [cit. 2022-10-18]. Dostupné online. (po anglicky)
31. ↑   *Why You Should Prepare for a Crash Landing - Robert Kiyosaki, Richard Duncan* [online]. [Cit. 2022-10-18]. Dostupné online.
32. ↑   *Biden's Executive Order EXPLAINED - Robert Kiyosaki, @The James Rickards Project - Official Channel* [online]. [Cit. 2022-10-18]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Robert Kiyosaki**

Externé odkazy
--------------

* Rich Dad – oficiálny web spoločnosti

Autoritné údaje: * BnF: 14472418h
* GND: 173355447
* ISNI: 0000 0000 8186 2825
* LCCN: n92108139
* NK ČR: jn20020717679
* SNK: 153654
* VIAF: 117195725
* WorldCat: lccn-n92108139